拙庵
作者：白玉蟾
朝代：宋

paragraphs: 笑携藜杖倚寒松，現世神仙一拙翁。
冠簡投關離玉闕，天人推出鎮琳宮。
身居星弁霞裾上，心在煙都月府中。
豈是摩挲令髮黑，不須服餌自顔紅。
百年贏得十分訥，萬事算來俱是空。
解織蜘蛛空結網，能言鸚鵡被樊籠。
閑將世味閑中嚼，靜把天機靜處窮。
學巧不如藏巧是，忘機不與用機同。
虛空不語虛空廣，造化無聲造化公。
六賊奈人閑不得，十魔見我懶相攻。
凝神多得佯呆力，養氣無非守口功。
欲雨只消呼瀣沆，要雷畧目召豐隆。
人間若也不容住，學騎白鶴乘天風。